《多丽 秋光萧瑟，抚景增愁，填此遣兴兼悼归程氏先姊。时九月初七，姊亡日也》
清代·张玉珍

暮山岑。斜阳一抹初沉。听寥天、征鸿过也，燕归盼到而今。

小窗虚、风敲残叶，荒郊静、衣捣清砧。春记重三，秋怜重九，惯看疏雨弄轻阴。

暗染却、闲愁几许，脉脉感幽襟。凭消遣、琴弦筝柱，总带商音。

忆婵娟、当时聚首，兰闺何限欢心。倚苓床、挑丝共绣，携砚匣、握管联吟。

旧事空题，前期不再，重求鹿梦杳难寻。忍对此、数丛篱菊，花正绽黄金。

花知否、年来憔悴，半为情深。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。